Jens Peter Vernersen (S), 2005-04-01:
I det baggrundsnotat, der kom fra skatteministeren den 24. november 2004, skriver skatteministeren, at der er et konkret hul i de nuværende regler.
Skatteministeren skriver videre: ... »hvilket bl.a. kan skyldes »kreativ« skatteplanlægning og manglende muligheder for kontrol.
« Det er det, som er begrundelse for at gå i gang med det her projekt.
Altså kreativ skatteplanlægning og et konkret hul.
Skatteministeren foreslår så at lukke det hul med den omlægning, som vi ser her.
Ja, jeg kunne jo fristes til at starte med at sige til hr. Kim Andersen, at de aktiviteter, skiftende skatteministre har haft under den borgerlige regering, stort set har været sat i værk i kraft af det pres, som oppositionen og dagspressen har øvet.
Det er klart, at man lukker et skattehul i TDC-sagen, når det står klingende klart for enhver, at TDC har fået et fradrag i milliardklassen uden at have haft udgiften dertil.
Og først da det kom frem, skete der jo noget.
Jeg må måske minde om, at der ligger et svar fra skatteministeren, hvori ministeren skriver: Det er ikke regeringens politik at lukke det skattehul.
Det ligger som bilag til L 99 i april 2002.
Men ellers vil jeg sige, at der i løbet af 2004 fra oppositionens side har været stillet en række spørgsmål om sambeskatning og manglende genbeskatning i den forbindelse.
Det blev med disse spørgsmål klart, at der i skatteloven var et skattehul, der åbenbart medførte manglende beskatning i forbindelse med reglerne om sambeskatning.
Jeg har selv stillet en række af disse spørgsmål.
Som bekendt lykkedes det på baggrund af den helt klare dokumentation, der var tale om, at få den tidligere skatteminister til at nedsætte et udvalg, der skulle se på de skattemæssige problemer omkring sambeskatningen.
Udvalget blev sammensat af repræsentanter, der i høj grad selv gjorde brug af de favorable sambeskatningsregler, og det gjorde vi indsigelse imod og gav udtryk for, at det selvfølgelig var helt utilfredsstillende.
Lige før udvalget fremkom med sit forslag om en ændring af sambeskatningsreglerne, meldte skatteministeren, at nu skulle reglerne så altså ændres.
Skatteministeren skrev, som jeg også nævnte for et øjeblik siden, i sit baggrundsnotat, at der var tale om en kreativ skatteplanlægning og manglende muligheder for kontrol, og derfor var man nødt til at ændre.
Der udestod et meget stort beløb, således at den manglende genbeskatning vel løb op til omkring 2 mia. kr.
Skatteministeren skrev som sagt også i baggrundsnotatet, at der var et helt konkret hul i de nuværende regler, som skyldtes, at en af værnsreglerne ikke fungerede efter hensigten.
Skatteministeren skriver også i sit notat, at det skønnede tab, som staten har, ligger i omegnen af 2 mia. kr.
På den baggrund foreslår man så før valget at ændre sambeskatningsreglerne.
Må jeg også sige omkring det her lovforslag og også det tidligere, at det jo fik en sønderlemmende kritik, ikke mindst af professor Søren Friis Hansen, Syddansk Universitet, der den 10. januar skrev til Folketingets Skatteudvalg om de problemer, han så med lovforslaget.
Derfor synes jeg, det er helt afgørende og et forlangende, at både Justitsministeriet og Udenrigsministeriet klart tilkendegiver, at det lovforslag, vi her behandler, ikke er i strid med den gældende fællesskabsret.
Den retsusikkerhed må afklares.
Som bekendt er det så sådan, at skatteministeren mener, at de selskaber, der har drevet kreativ skatteplanlægning og ikke har været kontrolleret, nu skal præmieres med en skattenedsættelse på 2 procentpoint fra 30 til 28 pct.
Disse virksomheder forærer man omkring 750 mio. kr.
Jeg synes, det er skammeligt, og derfor har vi også foreslået og lagt frem i et beslutningsforslag, at beløbene i stedet for skulle anvendes til uddannelse og forskning som noget meget væsentligt.
Vi synes, det er skammeligt.
Vi synes, det er en retstilstand, det er helt uholdbart, man anvender.
Jeg har også sagt tidligere, at det jo svarer til, at man f.eks. præmierede TDC, efter at man havde fundet det hul, som de havde gjort brug af.
Det er der ingen rimelighed i.